Nariadenie Komisie (EHS) č. 2562/93
zo 17. septembra 1993
stanovujúce podrobné pravidlá uplatňovania nariadenia (EHS) č. 2055/93, ktoré prideľuje špeciálne referenčné množstvo určitým výrobcom mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2055/93 z 19. júla 1993, ktoré prideľuje špeciálne referenčné množstvo určitým výrobcom mlieka a mliečnych výrobkov [1], a najmä na jeho článok 8,
keďže nariadenie (EHS) č. 2055/93 stanovuje podmienky, podľa ktorých sa poskytujú špeciálne referenčné množstvá výrobcom v mliekarenstve, ktorí na základe záväzku daného podľa nariadenia Rady (EHS) č. 1078/77 [2], naposledy zmeneného a doplneného nariadením (EHS) č. 1300/84 [3], neboli schopní získať referenčné množstvá pre farmu alebo časť farmy podľa článku 3a nariadenia Rady (EHS) č. 857/84 [4], zrušeného nariadením (EHS) č. 3950/92 [5]; keďže by sa mali ustanoviť pravidlá postupu tak, aby sa nariadenie (EHS) č. 2055/93 mohlo vykonávať podľa podmienok, ktoré zabezpečia, aby sa zachovávali práva a povinnosti všetkých dotyčných strán;
keďže opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Žiadosť uvedenú v článku 1 nariadenia (EHS) č. 2055/93 podá príslušný výrobca kompetentnému orgánu, ktorý určí členský štát v súlade s postupom, ktorý ustanoví členský štát.
Článok 2
1. Kompetentný orgán potvrdí príjem žiadosti a overí súlad s podmienkami ustanovenými v článku 1 nariadenia (EHS) č. 2055/93.
2. Kritériá, ktoré sa musia zobrať do úvahy pri stanovovaní schopnosti výrobcu zvýšiť výrobu na jeho farme až na požadovanú výšku špeciálneho referenčného množstva, zahŕňajú najmä:
- množstvo mlieka predané do 1. apríla 1993, navyše k referenčnému množstvu priradenému výrobcovi,
- počet a plemeno kráv a jalovíc hovädzieho dobytka starších viac ako šesť mesiacov, vhodných na trhovú výrobu mlieka, ktoré výrobca chová na farme v čase podania žiadosti,
- plochu farmy pre pestovanie krmovín v zmysle článku 1 (1) d) nariadenia Komisie (EHS) č. 1391/78 [6],
- investovanie, uskutočnené s cieľom zvýšenia produkcie mlieka na farme.
3. Kompetentný orgán oznámi výrobcovi do 1. marca 1994 referenčné množstvo, ktoré mu pridelil, vypočítané v súlade s článkom 1 (2) článku nariadenia (EHS) č. 2055/93, ak je to potrebné.
Článok 3
V prípade uvedenom v článku 4 (3) nariadenia (EHS) č. 2055/93 oznámi výrobca svoje zámery vopred kompetentnému orgánu, ktorý mu vystaví potvrdenie o obdržaní.
Článok 4
Členské štáty oznámia Komisii:
- do 1. novembra 1993 kompetentný orgán, postup uvedený v článku 1 a iné prijaté kritériá ako tie, ktoré sú uvedené v článku 2,
- do 1. apríla 1994 počet príslušných žiadostí a množstvá, pričom rozlíši prípady, na ktoré sa vzťahuje prvá a druhá zarážka článku 1 (2) a článku 3 (2) nariadenia (EHS) č. 2055/93 a kritériá ustanovené na uplatnenie tohto ustanovenia.
Článok 5
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. septembra 1993